Gunnar Romberg

Gunnar Romberg (R. Andreassen til 1967; født 29. januar 1914 i Fredrikstad, død 12. januar 1998) var en norsk maler og grafiker bosatt på Nøtterøy i Vestfold.

Utdannelse 
Gunnar Romberg studerte på Kunstakademiet i Oslo under Axel Revold 1935–36, under Wilhelm Rasmussen 1936–37, under Georg Jacobsen fra 1937–38, og hos Per Palle Storm i des. 1945. Han hadde dessuten opplæring i grafikk hos Carl Victor Lind ca. 1962.

Stipendier, reiser og utenlandsopphold 
Fra 1978 kom Gunnar Romberg under ordningen Statens garantiinntekt for kunstnere og statens stipend for eldre fortjente kunstnere. 

I sine tidligere år som kunstner var han på omfattende studiereiser til Tyskland 1936, noe som var vanlig for kunststuderende på denne tiden. Han dro også på flere studiereiser til Paris og Italia i hele 1937 som en del av kunstnerdannelsen. 
Under andre verdenskrig var Gunnar Romberg bosatt i Sverige i perioder, både i 1940 og mot slutten av krigen fra 1944–45.

Liv og virksomhet 
I Norsk kunstnerleksikon står det følgende om Gunnar Rombergs liv og virksomhet: "På Kunstakademiet tilegnet Romberg seg Georg Jacobsens komposisjonslære. Den har senere vært grunnlaget for hans billedkomposisjoner, men uten den markante betoning av geometriske figurer som ofte preget Jacobsen-elevene. I Sverige arbeidet Romberg med portrettegning og utførte flere dekorative oppgaver. Han forsøkte seg som maler i Oslo i etterkrigsårene, men gav opp og arbeidet i familiens entreprenørfirma. I 1962 flyttet han til Nøtterøy og etablerte seg som grafiker. Romberg har laget tresnitt, kobberstikk og etsninger. I senere år har han også utført pasteller, og Rombergs kunst preges av hans religiøse livsholdning og bildene tar opp metafysiske problemer i et symbolmettet formspråk. Han har også utført malerier, der han arbeider med en forenklet koloritt. Romberg er fetter av maleren Bendik Riis og var hans verge fram til 1962."

Utstillinger

Separatutstillinger 
 Tønsberg Kunstforening. 1963, – 69, – 71
 Galleri Trudvang, Tønsberg 1971
 Bergens Kunstforening. 1972
 Galleri Norske Grafikere 1973
 Galleri Petterson, Tønsberg 1980.

 Vestfold Bildende Kunstneres sommerutstilling 1976-77
 Horten Kunstforening 1977
 Galleri Kunstkjelleren, Tønsberg 1981-84.

Offentlige arbeider 
Innkjøpt av Norsk kulturråd; Tønsberg og Sandefjord kunstforeninger.

Stillinger, medlemskap og verv 
Gunnar Romberg hadde et stort atelier på Tønsberg Gamle Gymnasium over mange år. Hit kom mange av hans elever som senere har blitt anerkjente kunstnere i Norge, som Ragnar Almen. Gunnar Romberg hadde privatundervisning i maleri og grafikk i Tønsberg.  Han var med på grunnleggelsen av Vestfold Bildende Kunstnere og medlem både her og i Foreningen Norske Grafikere FNG.

Priser, premier og utmerkelser 
I 1977 mottok Gunnar Romberg Vestfold fylkes kulturpris. Han mottok dessuten Tønsberg Kulturpris i ved Sparebanken NOR i 1994 for sin kunst.

Referanser

Kilder 
 Tønsberg Blad 1.3. (ill.) og 6.3.1969 (ill);
 K. E. Harr i Dagbladet 22.4.1971 (ill.); 
 S. Steen-Johnsen i Aftenposten 1971 april;
 T. Breivik i Bergens Arbeiderblad 22.3.1972;
 Morgenbladet 25.1.1973;
 VG og E. Egeland i Aftenposten 8.2.1973;
 H. Røed i Arbeiderbladet 12.2.1973;
 H. Flor i Bergens Tidende 23.3.1973 (ill.);
 K. Og K. 1974 side 56; M. Moer i Tønsberg Blad 14.10.1977 (ill.);
 A. Larsen i Horten Arbeiderblad 1.12. 1977; H. Flor (red.): Norske grafikere i dag, Oslo 1979, s. 79 (ill.);
 S. Øydvin i Tønsberg Blad 1980 desember; Ø. StormBjerke i Vestfold Arbeiderblad 1980 desember;
 kat. Galleri Petterson, Tønsberg 1980 (ill.).
 Norsk kunstnerleksikon – bildende kunstnere – arkitekter – kunsthåndverkere, Bind 3, Universitetsforlaget A.S., 1986 ISBN 82-00-06810-2.

Norske kunstnere
Personer fra Fredrikstad kommune